পূর্ব রেলের বড় উদ্যোগ, শিয়ালদহ ডিভিশনের ১৩টি স্টেশনে চালু ‘দাওয়া দোস্ত’

কলকাতা: যাত্রীদের সুবিধার্থে পূর্ব রেলের (Eastern Railways) শিয়ালদহ ডিভিশনে (Sealdah Division) চালু হল ‘দাওয়া দোস্ত’ (Dawaa Dost)—স্টেশন চত্বরেই সুলভ মূল্যে ওষুধ পাওয়ার বিশেষ পরিষেবা। রেল বোর্ড ২০২১ সালে কোভিড পরিস্থিতির সময় এই প্রকল্প চালুর সিদ্ধান্ত নেয়। প্রথমে সেকেন্দ্রাবাদ স্টেশনে পরিষেবা শুরু হয়, পরে আনন্দবিহার টার্মিনালেও খোলে ‘দাওয়া দোস্ত’। এবার পূর্ব রেলে প্রথমবার এই সুবিধা নিয়ে এল শিয়ালদহ ডিভিশন।

ইতিমধ্যেই শিয়ালদহ, কলকাতা, যাদবপুর, সোদপুরসহ মোট ১৩টি স্টেশনে খুলেছে ‘দাওয়া দোস্ত’ কাউন্টার। পরীক্ষামূলকভাবে শুরু হলেও বর্তমানে বিপুল সাড়া মিলেছে যাত্রীদের কাছে। রেল কর্তৃপক্ষ জানিয়েছে, বিভিন্ন ওষুধে ৮০ শতাংশ পর্যন্ত ছাড় পাওয়া যাবে। পাশাপাশি শিশু খাদ্য, ব্লাড সুগার–প্রেসার সম্পর্কিত জরুরি ওষুধ, ফার্স্ট এড সামগ্রীও যাত্রীরা হাতের নাগালেই পাবেন।

আরও পড়ুন: যাদবপুর বিশ্ববিদ্যালয়ে বাড়ছে নিরাপত্তা, অগ্রগতির রিপোর্ট চাইল হাইকোর্ট

বহু স্টেশনে স্টেশন চত্বরের বাইরে ওষুধের দোকান এক থেকে দেড় কিলোমিটার দূরে থাকায় যাত্রীদের সমস্যায় পড়তে হত। সেই সমস্যারই সমাধান করবে ‘দাওয়া দোস্ত’। শিয়ালদহ ডিভিশনের মোট ২১টি স্টেশনে এই দোকান খোলার পরিকল্পনা রয়েছে—প্রত্যেকটির আয়তন সর্বোচ্চ ২০০ বর্গফুট। যাত্রী চাপ, চাহিদা ও প্রয়োজন অনুযায়ী কোনো স্টেশনে একাধিক দোকানও খোলা যেতে পারে, যার সিদ্ধান্ত নেবেন সিনিয়র ডি.সি.এম।

রেল সূত্রে খবর, প্রতিদিন প্রায় ৪০ হাজার টাকার মতো বিক্রি হচ্ছে এই দোকানগুলিতে। যাত্রীরা বাইরে থেকে তুলনামূলক কম দামে ওষুধ পাওয়ায় খুশি। অনেকের মতে, আপদকালীন সময়ে প্ল্যাটফর্মেই জরুরি ওষুধ পাওয়ার সুবিধা যাত্রী নিরাপত্তা ও স্বাস্থ্যের দিক থেকে বড় ভূমিকা রাখবে।

দেখুন আরও খবর: